Kansainvälisissä operaatioissa kenttäsairaanhoitajat toimivat ja harjoittelevat yhteistyössä monikansallisten joukkojen kanssa. Kuvassa on käynnissä vastaava Naton evakuointiharjoitus Kandaharissa Afganistanissa marraskuussa 2014. Esimerkiksi vuosina 2002-2021 Afganistanin ISAF- ja RS-operaatioissa 15 suomalaista sotilasta haavoittui ja kaksi kaatui. 
**Kenttäsairaanhoitaja** on Suomen puolustusvoimien tai Rajavartiolaitoksen palveluksessa työskentelevä sairaanhoitaja. He ovat Sotilaslääketieteen keskuksen työntekijöitä. Keskuksella on varuskunnissa 18 terveysasemaa eri puolilla Suomea. Puolustusvoimat kouluttaa kenttäsairaanhoitajat kenttäsairaanhoitajakurssilla. Kurssille pääsyn edellytys on laillistettu sairaanhoitajan tai ensihoitajan tutkinto. Fyysinen kunto testataan kuntotestein, ja lääkehoidon ja vähintään perustason ensihoidon osaaminen sekä suunnistustaito tulee osoittaa työnantajalle. Koulutus on kurssimuotoinen. Perustason kurssilla käsitellään perusyksikkötason huoltoa, kouluttamistaitoja ja kenttälääkinnän perusteita sekä laajennetaan ammatillista osaamista. Perustason kursseja seuraavat yleistason kurssi sekä mestaritason kurssi työkokemuksen kartuttua. Koulutuksessa lisätään ammatillista osaamista ja parannetaan kykyä toimia poikkeusoloissa. Mestaritason kursseilla opiskellaan esimiestoimintaa.

Puolustusvoimien ambulanssi Jyväskylässä 2017. Sotaharjoituksissa kenttäsairaanhoitajien työpiste sijaitsee usein ambulanssissa.Puolustusvoimien ensimmäiset kenttäsairaanhoitajat tulivat palvelukseen vuonna 2001. Tehtävänä on osallistua varusmiesten terveydenhuoltoon ja terveystarkastuksiin. He antavat myös ensiapukoulutusta sekä kouluttavat varusmiehistä koostuvia ensihoitoryhmiä. Työpaikka on usein varuskunnan terveysaseman ulkopuolella maastossa, ja työpisteenä on ambulanssi. Kenttäsairaanhoitajat huolehtivat sotaharjoituksissa osallistujien tarvitsemasta välittömästä lääkinnällisestä hoidosta. He osallistuvat myös kansainvälisiin tehtäviin, kuten kriisinhallinta- ja rauhanturvaoperaatioihin.

Katso myös
----------

* Ensihoitaja
* Sairaanhoitaja (AMK)

Lähteet
-------

1. 1 2 3  Elias, Koivumaa: Kenttäsairaanhoitajien kokemuksia taisteluharjoitusten aikaisesta stressistä *Opinnäytetyö*.  2018. Lapin ammattikorkeakoulu. Viitattu 2.4.2023.
2. ↑  Duunitori: Kenttäsairaanhoitaja, Raja- ja merivartiokoulu, Erikoisrajajääkärikomppania - Rajavartiolaitos - Työpaikat - Duunitori *Duunitori.fi*.  11.11.2021. Viitattu 4.4.2023.
3. ↑  Mäkihonko, Jarel: Varusmiespalvelus Rajalla koronan aikana *Rajamme Varija 2/2020 Rajavartiolaitoksen sidosryhmälehti*.  2020. Rajavartiolaitos. Viitattu 5.4.2023.
4. ↑  Sotilaslääketieteen keskus *Logistiikkalaitos*. Viitattu 2.4.2023.
5. 1 2  Ruotsalainen, Minna: Ebolaa ja kemiallisia aseita – suomalainen sairaanhoitaja tuntee hurjimmat kriisipesäkkeet *Tehy-lehti*. Tehy. Viitattu 1.4.2023.
6. ↑  Terveydenhuolto ja sosiaaliala *Puolustusvoimat*. Viitattu 8.4.2023.
7. 1 2  Termonen, Tapio: Kenttäsairaanhoitaja osaa käyttää myös aggregaattia *Yle Uutiset*.  11.5.2010. Viitattu 1.4.2023.
8. ↑  Rauma, Christa: Kriittinen kenttälääkintä vaatii varmaa osaamista - Ruotuväki *ruotuvaki.fi*.  22.6.2020. Viitattu 1.4.2023.
9. ↑  Kenttäsairaanhoitajan toimisto on maastoambulanssi - *Maavoimat*.  22.11.2020. Viitattu 1.4.2023.